સૌ પ્રથમ યાદ કરી લઈએ કે વાઈરસની સૃષ્ટી પ્રાણીય વાઈરસ, વાનસ્પતિય વાઈરસ અને બેક્ટેરિયલ વાઈરસ એમ ત્રણ મુખ્ય પ્રકારોમાં વહેંચાઈ જાય છે. પ્રાણીય પ્રકારનાં વાઈરસ પૈકીનાં મનુષ્યજાત સાથે સંકળાયેલાં વાઈરસ વિવિધ પ્રકારના રોગો માટે જવાબદાર હોય છે. સૌથી સામાન્ય અને સૌથી વ્યાપક છે શરદી. આ ઉપરાંત પોલીઓ, કમળો, એઈડ્સ, વિવિધ પ્રકારના ફ્લ્યુ, ઓરી, અછબડા, ગાલપચોળીયાં, હડકવા, કેટલાંક કેન્સર્સ વિગેરે રોગોને ગણાવી શકાય. એક જમાનામાં જેની ભયંકરતા એવી હતી કે મોટા ભાગનાં લોકોએ એને દૈવી પ્રકોપનો ભાગ ગણાવ્યો, એ શીતળાનો રોગ પણ વાઈરસજન્ય છે. આમ જોતાં લાગે કે જેનું સજીવ હોવું પણ કામચલાઉ છે, એવી આ અતિશય સુક્ષ્મ હસ્તિઓ અત્યંત સામાન્યથી લઈને માનવજાતને ધ્રુજાવી દે એવી ખતરનાક અને જીવલેણ બિમારીઓ લગાડી શકે છે.